Τετάρτη 2 Οκτωβρίου 2024 – 1η συνάντηση – 70574
Ιστορία των ελληνορθόδοξων κοινοτήτων στην Οθωμανική Αυτοκρατορία και στην ανατολική Μεσόγειο – στους 19ο και 20ο αιώνες
Σας έδειξα τα δύο συγγράμματα για το μάθημα. Το ένα από τον εκδοτικό οίκο Κέδρος, το δεύτερος από τις εκδόσεις Ηρόδοτος. Ένα σύγγραμμα δεν είναι ευαγγέλιο. Είναι πηγή πληροφοριών αλλά και ενθάρρυνση / πρόσκληση για αυτόνομη σκέψη και δικό σας προβληματισμό με το θέμα μας.
Α. 
Σήμερα μιλήσαμε για τη σημασία του τίτλου του μαθήματός μας. Εννοείται ότι τέτοιος τίτλος αναφέρει γνώσεις που έχετε κιόλας μάθει από την οικογένειά σας, τα ΜΜΕ, το εκπαιδευτικό σύστημα, τη λογοτεχνία, τον κινηματογράφο, μπορεί και βιβλία ιστορίας. 
Έτσι μπορέσαμε όλοι μαζί να δημιουργήσουμε μια χρονολογία του φαινομένου που μελετάμε.
1071 – 1299 – 1453 ως ημερομηνίες αρχής του φαινομένου.
1071 - Μάχη του Μαντζικέρτ – Մանազկերտ στα ανατολικά σύνορα του Βυζαντίου με την εισβολή των Σελτζούκων. Σας υπενθύμισα ότι αυτοί οι πληθυσμοί είχαν έρθει μέσω Περσίας – όπου εξισλαμίστηκαν (τί σημαίνει εξισλαμισμός;) – από την Κεντρική Ασία. Από τότε ζούσαν ορθόδοξοι σε σελτζουκικό πλαίσιο.
1299 - Ίδρυση του οθωμανικού κράτους – εκ μέρους μιας ευρύτερης οικογένειας Σελτζούκων – στην περιοχή της Προύσας, η οποία ήταν η πρώτη οθωμανική πρωτεύουσα (ποιές είναι οι άλλες;). Σημαντικό είναι το γεγονός ότι από την αρχή εμφανίζεται αυτό το μπεϋλίκι στα δυτικά εδάφη της Μικράς Ασίας, σε κεντρική θέση στη βυζαντινή επικράτεια. Από τότε ζούσαν ορθόδοξοι στο οθωμανικό πλαίσιο.
1453 - Άλωση της Κων./πόλεως. Είναι συμβολική ημερομηνία. Την έχετε μάθει στο εκπαιδευτικό σύστημα και ξέρετε ότι πρόκειται για την Άλωση, όρος που έχει αρνητική, τραγική χροιά. Παρατήρησα ότι από την άλλη πλευρά, πρόκειται για κατάκτηση: fetih / فتیح  η οποία στη σημερινή Τουρκία εορτάζεται.
Η δημογραφική ακμή του ορθόδοξου πληθυσμού στο οθωμανικό πλαίσιο χρονολογείται στη δεκαετία των 1880. 
Όσο αφορά το τέλος του φαινομένου που μας απασχολεί, παρατήρησε συμφοιτητής σας ότι δε μπορούμε να πούμε ότι πρόκειται για τέλος αφού υπάρχουν ακόμα κληρονόμοι αυτής της ιστορικής πορείας. Προσπάθησα να σας δείξω ότι, ναι μεν, μπορούμε να βρούμε Ρωμιούς στη σημερινή Τουρκία (Κων./πόλη και Αντιόχεια/Hatay), Αίγυπτο (Αλεξάνδρεια, Κάϊρο), στη νότια Ουκρανία (Οδησσός, Μαριούπολη) και αλλού στις χώρες της πρώην Σοβιετικής Ένωσης  αλλά δε ότι είναι ελάχιστοι πλέον. 
Χρονικά σημεία της παρακμής τα οποία μπορούν να θεωρηθούν στάδια του τέλους της ιστορικής πορείας βρήκαμε:
1908: άνοδος στην εξουσία των Νέο-Τούρκων με ένα εθνικιστικό πρόγραμμα
1914-1918: πρώτος παγκόσμιος πόλεμος (θα έχουμε ευκαιρία να μιλήσουμε για αυτήν την περίοδο πιο λεπτομερώς).
Σεπτέμβριος 1922: ήττα των νεοελληνικών στρατευμάτων και απέλαση του πληθυσμού από τη Σμύρνη και γενικά της Δυτικής Μικράς Ασίας - Ιανουάριος 1923: σύμφωνο περί της υποχρεωτικής ανταλλαγής πληθυσμών μεταξύ ηττημένης Ελλάδος και της τουρκικής αντιπροσωπίας στη Λωζάννη η οποία δεν είχε ακόμα επίσημη ονομασίας. Οι απελάσεις εγκρίνονται και προγραμματίζονται άλλες αποχωρήσεις από τις περιοχές που είχαν ακόμα πυκνό ορθόδοξο πληθυσμό: Καππαδοκία, Πόντος και αλλού (Κιλικία – Çukorova / Ενδοχώρα: π.χ. το σημερινό τουρκικό Κουρδιστάν: Ντιαρμπαρκήρ και τα πέριξ, κλπ.)
Η εξαίρεση στο σύμφωνο είναι οι ορθόδοξοι πολίτες και της Οθωμανικής Αυτοκρατορίας και της Ελλάδος (établis) που ζουν στην Κων./πολη : [τέτοια διεθνή σύμφωνα είναι συναλλαγματικά: ποιά είναι η αντίστοιχη εξαίρεση για την άλλη πλευρά;]
Και αυτή η εξαίρεση βίωσε μια σταδιακή εξαφάνιση.
1923: ίδρυση του σύγχρονου τουρκικού κράτους με νομοθεσίες που προκάλεσαν δυσκολίες στους ορθόδοξους μέσω σχετικά διακριτικής πίεσης εναντίον τους.
Σεπτέμβριος 1955: Eylül olayları → ένα πογκρόμ που στόχευσε προ παντός τους ορθόδοξους της Κων./πολης και προκάλεσε αναχωρήσεις πολλών. Αντιστοιχεί αυτό το βίαιο επεισόδιο σε γεγονότα στην τότε βρετανική Κύπρο.
1974: ακόμα με αφορμή την κρίση στην Κύπρο (η οποία έχει γίνει ανεξάρτητο κράτος από το 1960): απέλαση των Ελλήνων εγκαταστημένων στην Κων./πολη η οποία είναι το τελευταίο μεγάλο πλήγμα.
Η πορεία έχει ως αποτέλεσμα ότι από 100.000 περίπου το 1924 έμειναν μόνο περίπου 3.000 οι ορθόδοξοι στην Τουρκία σήμερα.

Παρατηρήσεις περί της ιστορίας:
Α. οι Έλληνες είναι μια σταθερή ουσία από τους ομηρικούς χρόνους ως σήμερα. Η ιστορία είναι ευθεία γραμμή.
Β. Οι Έλληνες αλλάζουν – δεν υπάρχει ποτέ απόλυτη συνέχεια στην ανθρώπινη ιστορία. Δεν υπάρχουν πουθενά άνθρωποι έξω από τον χρόνο.
Όπως το δήλωσε ο Ηράκλειτος : Τα πάντα ρεί.
Μπορεί και κάποιες ιδεολογίες να αποθεώνουν την ιδέα της τομής για ένα λαμπρότερο μέλλον για καινούργιους ανθρώπους όπως στην περίπτωση των επαναστάσεων (1789 - 1917).
Γ. Παρόλες τις αναπόφευκτες αλλαγές ή και τις τομές της ιστορίας υπάρχουν πάντα στοιχεία της συνέχειας. Μέσα από την ιστορία που μπορεί να θεωρηθεί σειρά αλλαγών και τομών, υπάρχουν κάποιες φορές σε ασυνείδητα ή μη θεαματικά επίπεδα στοιχεία της σταθερότητας. 
Π.χ. η τοπική ελληνική γλώσσα στη Σμύρνη (Rumca) επέζησε ως σήμερα στις λεβαντίνες οικογένειες. Βλ. https://insidestory.gr/article/levantinoi-ellinofonoi-izmir 
Αυτός ο τρόπος σκέψης είναι διαλεκτικός:
Α. θέση → Β. αντίθεση → Γ. σύνθεση
Η αποκλειστική και στατική πίστη στο Α. ή στο Β. δεν αποτελεί σκέψη. Μόνο μια πλούσια σύνθεση καλύπτει την περιπλοκότητα των ανθρώπινων φαινομένων. Όπως το παρατήρησε ένας συμφοιτητής σας η συστηματική διαλεκτική έχει δημιουργηθεί στην κλασσική Ελλάδα, π.χ. στους σωκρατικούς διαλόγους όπου ο φιλόσοφος με τη μαιευτική μέθοδο βοηθάει τον συνομιλητή του να προσεγγίσει την αλήθεια. 
Παιδαγωγικός μου σκοπός είναι να μη μάθετε το Α ή το Β αλλά να είστε ικανοί αυτόνομα να βρείτε ένα Α, να δημιουργήσετε μια αντίθεση στο Α, δηλαδή το Β και να φτάσετε σε ένα Γ. που συμπεριλαμβάνει όλες τις διαστάσεις με τα παράδοξα μιας ιστορικής πορείας.
Δίνω μεγάλη σημασία στην επιλογή των όρων. Όταν χρησιμοποιείτε τον όρο Έλλην, να είστε σίγουροι ότι έχει σχέση με την σύγχρονη Ελλάδα. Αλλιώς να προτιμήσετε τον όρο Ελληνορθόδοξος ή Ρωμιός / Rum.
Οι δυτικές λέξεις Grec, Greek, Grieche, Greco δεν έχουν την ίδια χροιά όπως ο όρος Έλλην. Και μπορεί κανείς να τις χρησιμοποιήσει διαχρονικά πιο ελεύθερα. Θα μιλήσουμε ξανά για αυτό το ζήτημα.
→ να κάνετε ό,τι θέλετε έξω από το μάθημα αλλά να είστε προσεκτικοί στα γραπτά σας. Να είμαστε σίγουροι ότι α. ξέρουμε που βρίσκονται οι άνθρωποι που μας ενδιαφέρουν, β. να είμαι σίγουρος ότι έχετε συνειδητοποιήσει την ανθρωπολογική διαφορά μεταξύ του Έλληνα / Yunan του Παλαιού Βασιλείου και του  Ρωμιού / Rum της Καισάρειας ή της Τραπεζούντας. Εννοείται ότι οι δύο ομάδες σχετίζονται μεταξύ τους αλλά σκοπός του μαθήματος είναι να ανακαλύψουμε αν και σε ποιό βαθμό. 
Β. Σας έδωσα το εξώφυλλο ενός μυθιστορήματος του 1976 ε τίτλο Γκιαούρ και σας ρώτησα πώς σχετίζεται αυτό το μυθιστόρημα με το θέμα μας. Πώς είναι δυνατόν να βρει κανείς τέτοιο βιβλίο. Τί σημαίνει ο όρος ο ίδιος. Μια συμφοιτήτρια ήξερε ότι πρόκειται για αρνητικό / υποτιμητικό όρο. Σας εξήγησα ότι πρόκειται για το τουρκικό gâvur με αραβική ετυμολογία : کفیر
Μέχρι τα 1980 υπήρχαν ακόμα μάρτυρες που ζούσαν το τέλος της ελληνορθόδοξης παρουσίας στην επικράτεια της σημερινής Τουρκίας. Κι ανάλογα υπήρχε παραγωγή βιβλίων, συνεντεύξεων, μαρτυριών από αυτόν τον πληθυσμό. Δεν υφίσταται πιά αυτή η δυνατότητα 100 χρόνια μετά από το τέλος της Ανταλλαγής (1924).
Μιλήσαμε για τις σχέσεις μεταξύ λογοτεχνίας, αυτοβιογραφίας, μαρτυρίας και ιστορικής αφήγησης. Υπάρχουν ψέματα στη λογοτεχνία και των αυτοπτών μαρτύρων; Τί υπάρχει όμως σε μια ατομική αφήγηση που μάλλον δε βρίσκουμε σε επίσημα έγγραφα; Προσφέρει κάτι αξιόπιστο αυτό το είδος πηγών ή δεν προσφέρει απολύτως τίποτα;
Μιλήσαμε για ένα καλό μυθιστόρημα: Ο Χατζή Μανουήλ του Θράσου Καστανάκη. Πού ζούσε; Πότε έφτασε στην πρώτη ωριμότητα; Σε ποιό πλαίσιο, σε ποια ιδεολογική, πολιτισμική ατμόσφαιρα; Από την ανάλυση του τίτλου του ίδιου, καταλάβαμε ότι μας φέρνει σε ένα πολύ διαφορετικό κόσμο από τη σημερινή Ελλάδα. Στον τίτλο μόνο το συντακτικό είναι ελληνικής προέλευσης. 
Τέλος:
Α. Σας έδωσα έναν χάρτη της «εθνοτικής σύνθεσης» του πληθυσμού της Οθωμανικής Αυτοκρατορίας αρχές του 20ου αιώνα, ζητώντας σας να προσπαθήσετε να τον σχολιάσετε.
Β. Σας μοίρασα ένα παλιό θέμα εξεταστικής για να αποκτήσετε ιδέα για τον τύπο των ερωτήσεων / ασκήσεων που θα συμπεριλάβει το δικό σας θέμα. Επίσης σας ζήτησα να το κοιτάξετε σοβαρά για την επόμενη εβδομάδα.

